ຜູ້ນໍາຣັດເຊຍ ຮຽກຮ້ອງໃຫ້ປະຕິຮູບ ອຸສາຫະກຳການບິນ
ທ່ານ Medvedev ຮຽກຮ້ອງໃຫ້ປະຕິຮູບ ອຸສາຫະກຳການບິນ ຂະນະທີ່ໄປຢ້ຽມ ບ່ອນທີ່ເຮືອບິນຕົກ ເຮັດໃຫ້ໝົດທັງ 43 ຄົນໃນເຮືອບິນ ເສຍຊີວິດ ໃນວັນພຸດວານນີ້.
ປະທານາທິບໍດີຣັດເຊຍທ່ານ Dmitry Medvedev ໄດ້ຮຽກຮ້ອງໃນວັນພະຫັດມື້ນີ້ໃຫ້ທຳ ການປະຕິຮູບຢ່າງຈິງຈັງ ກ່ຽວກັບອຸສາຫະກຳ ການບິນຂອງປະເທດ ຂະນະທີ່ທ່ານໄປຢ້ຽມ ບ່ອນເຮືອບິນ ປະສົບອຸບັດຕິເຫດຕົກ ທີ່ເຮັດໃຫ້ທີມກິລາຮອັກກີ້ຊັ້ນນຳທີມນຶ່ງຂອງຣັດເຊຍ ເສຍຊີວິດນັ້ນ ທ່ານ Medvedev ກ່າວວ່າ ຣັດເຊຍຄວນຈະຫຼຸດຈຳນວນສາຍການບິນທີ່ໃຫ້ບໍລິການຢູ່ພາຍ ໃນປະເທດລົງຢ່າງຫຼວງຫຼາຍ ນຳໃຊ້ເຮືອບິນໃໝ່ເຂົ້າບິນແທນຝູງບິນ ທີ່ເກົ່າແກ່ຂອງປະເທດ ໂດຍໄວແລະໃຫ້ການຝຶກອົບຮົມ ພວກພະນັກງານການບິນດີຂຶ້ນກວ່າເກົ່າ ປະທານາທິບໍດີ Medvedev ກ່າວຕື່ມວ່າ ຖ້າຣັດເຊຍຫາກບໍ່ສາມາດຜະລິດເຮືອບິນທີ່ໜ້າເຊື່ອຖືໄດ້ຣັດເຊຍກໍ ຈຳເປັນຈະຕ້ອງໄດ້ຊື້ເຮືອບິນທີ່ຕ່າງປະເທດເຮັດ ຂະນະດຽວກັນ ພວກກູ້ໄພໄດ້ຄົ້ນພົບສົບຂອງພວກທີ່ເສຍຊີວິດ ໃນມື້ວັນພຸດວານນີ້ທັງ 43 ຄົນເວລາເຮືອບິນໂດຍສານສ່ວນໂຕ Yak-42 ໄດ້ປະສົບອຸບັດຕິເຫດຕົກລົງໃສ່ແຄມຝັ່ງແມ່ ນໍ້າ Volga ທີ່ເມືອງ Yaroslavl ປະມານ 240 ຫຼັກກິໂລແມັດຫ່າງຈາກກຸງມົສກູໄປທາງ ທິດຕາເວັນອອກສຽງເໜືອ ເດີນທາງໄປນຳເຮືອບິນລຳນີ້ແມ່ນສະມາຊິກທີມຮອັກກີ້ Lokomotiv Yaroslavl ຂອງຣັດ ເຊຍ ຊຶ່ງຫຼາຍໆຄົນຂອງຈຳນວນດັ່ງກ່າວເປັນດາລາຫຼິ້ນຮອັກກີ້ ທີ່ມີຊື່ສຽງລະຫວ່າງປະເທດ ນອກນັ້ນແລ້ວຍັງມີຄູຝຶກຫຼືໂຄຊແລະເຈົ້າໜ້າທີ່ຂອງສະໂມສອນອີກຫຼາຍໆຄົນເສຍຊີວິດ ມີ ນັກກິລາຄົນນຶ່ງແລະພະນັກງານປະຈຳເຮືອບິນອີກຄົນນຶ່ງໄດ້ຮັບບາດເຈັບສາຫັດ ທີມກິລາຮອັກກີ້ນໍ້າແຂງດັ່ງກ່າວ ພວມຢູ່ໃນລະຫວ່າງການເດີນທາງ ໄປຍັງນະຄອນຫຼວງ Minsk ຂອງ Belarus ເພື່ອເຂົ້າແຂ່ງຂັນໃນເກມເປີດລະດູ ໃນວັນພະຫັດມື້ນີ້ປະທານາທິບໍດີ Medvedev ໄດ້ສັ່ງໃຫ້ທຳການສືບສວນຢ່າງລະອຽດເພື່ອ ໃຫ້ຮູ້ວ່າແມ່ນຫຍັງ ຄືສາເຫດທີ່ພາໃຫ້ເຮຶອບິນຕົກ ຊຶ່ງເປັນເທື່ອລ່າສຸດຂອງອຸບັດຕິເຫດຮ້າຍ ແຮງທາງເຮືອບິນແລະເຮືອບິນຂົນສົ່ງທີ່ມີມາເປັນລຳດັບຢູ່ໃນຣັດເຊຍ ໃນເດືອນແລ້ວນີ້ ມີ 11 ຄົນເສຍຊີວິດເວລາເຮືອບິນຂົນສົ່ງ Antonov-12 ໄດ້ປະສົບອຸບັດ ຕິເຫດຕົກ ລຸນຫຼັງທີ່ໄດ້ພະຍາຍາມລົງຈອດສຸກເສີນໃນເຂດໄຊບີເຣຍ ທາງພາກຕາເວັນອອກ ສຽງເໜືອຂອງຣັດເຊຍ ໃນເດືອນມິຖຸນາຜ່ານມາເຮືອບິນໂດຍສານ Tupolev ທີ່ສ້າງໃນສະ ໄໝໂຊວຽດກໍໄດ້ປະສົບອຸບັດຕິເຫດຕົກຢູ່ໃນພາກຕາເວັນຕົກສຽງເໜືອຂອງຣັດເຊຍ ເຮັດໃຫ້ ມີຜູ້ເສຍຊີວິດ 45 ຄົນ